O‘ZBEKISTON RESPUBLIKASI OLIY MAJLISI QONUNChILIK PALATASI FAN, TA’LIM, MADANIYAT VA SPORT MASALALARI QO‘MITASINING 2005 — 2007 YILLAR HAMDA 2008 YILNING O‘N OYI MOBAYNIDAGI FAOLIYATI TO‘G‘RISIDA

O‘zbekiston Respublikasi Oliy Majlisi Qonunchilik palatasi Fan, ta’lim, madaniyat va sport masalalari qo‘mitasining 2005 — 2007-yillar hamda 2008-yilning o‘n oyi mobaynidagi faoliyatini eshitib va muhokama qilib, shuni ta’kidlaydiki, Qo‘mitaning faoliyati O‘zbekiston Respublikasi Oliy Majlisi Qonunchilik palatasi va Senatining 2005-yil 28-yanvardagi qo‘shma majlisida O‘zbekiston Respublikasi Prezidenti I.A. Karimov tomonidan ilgari surilgan jamiyatni demokratlashtirish va yangilash, mamlakatni modernizatsiya va isloh etish konsepsiyasini amalga oshirish maqsadida deputatlar tomonidan qabul qilingan O‘zbekiston Respublikasi Oliy Majlisi Qonunchilik palatasining 2005-yilga va kelgusi yillarga mo‘ljallangan qonunchilik faoliyati dasturiga muvofiq amalga oshirilgan.
 Qo‘mita fan, ta’lim, madaniyat va sport masalalariga oid qonunchilik bazasini takomillashtirish hamda tegishli qonunlar ijrosi ustidan nazorat-tahlil ishlarini tashkil etish yuzasidan rejada belgilangan tadbirlarni bajargan.
 O‘tgan davrda Qonunchilik palatasi muhokamasidan o‘tgan qonun loyihalarining o‘n bittasi bevosita qo‘mita mas’ulligida (ulardan bittasi Sanoat, qurilish va savdo masalalari qo‘mitasi bilan hamkorlikda) tayyorlangan. Qonun loyihalari intellektual mulk (mualliflik huquqi va turdosh huquqlar, ixtirolar, foydali modellar va sanoat namunalari), turizm, nomoddiy madaniy merosni muhofaza qilish, davlat mukofotlari egalarini moddiy rag‘batlantirish, muzeylar faoliyatini tartibga solish, fan, ta’lim kabi sohalardagi muhim yo‘nalishlarni, shuningdek ayrim davlat va nodavlat tashkilotlari faoliyatini qamrab olgan. 
 Qo‘mitada qonun tashabbuskorligi huquqidan foydalangan holda bevosita deputatlar tomonidan qonun loyihalarini ishlab chiqish ishi yo‘lga qo‘yilgan. Jumladan, Qo‘mita a’zolari Azamat Ziyo va E. Yusupovning qonunchilik tashabbusi bilan tayyorlangan, “Jismoniy tarbiya va sport to‘g‘risida”gi, “Madaniy meros obyektlarini muhofaza qilish va ulardan foydalanish to‘g‘risida”gi, “Madaniy boyliklarning olib chiqilishi va olib kirilishi to‘g‘risida”gi, “Lotin yozuviga asoslangan o‘zbek alifbosini joriy etish to‘g‘risida”gi, “Qimmatbaho metallardan yasalgan buyumlarning asillik darajasi va tamg‘alanishi to‘g‘risida”gi qonunlarga o‘zgartishlar kiritishni nazarda tutuvchi “Ba’zi davlat organlarining qayta tashkil etilganligi munosabati bilan O‘zbekiston Respublikasining ayrim qonun hujjatlariga o‘zgartishlar kiritish to‘g‘risida”gi Qonun 2005-yil 15-sentabrdan kuchga kirdi.
 Qo‘mita a’zolari Azamat Ziyo va O. Isayevning qonunchilik tashabbusi bilan tayyorlangan “Muzeylar to‘g‘risida”gi O‘zbekiston Respublikasi Qonuni 2008-yil 13-sentabrdan kuchga kirdi. Hozirgi vaqtda qo‘mita a’zolari bir qator qonun loyihalari ustida ish olib bormoqda.
 Nazorat-tahlil faoliyatini amalga oshirishda qo‘mita asosiy e’tiborni bugungi kunda mamlakatimiz hayotida va uning bundan buyongi rivojlanishida o‘ta muhim ahamiyat kasb etayotgan yo‘nalishlarga qaratmoqda. Binobarin, “Ta’lim to‘g‘risida”gi, “Jismoniy tarbiya va sport to‘g‘risida”gi, “Madaniy meros obyektlarini muhofaza qilish va ulardan foydalanish to‘g‘risida”gi, “Madaniy boyliklarning olib chiqilishi va olib kirilishi to‘g‘risida”gi, “Davlat tili haqida”gi, “Lotin yozuviga asoslangan o‘zbek alifbosini joriy etish to‘g‘risida”gi qonunlar ijrosining nazorat-tahlili Qo‘mitaning har yilgi rejasidan joy olgan. Shuningdek, “Mualliflik huquqi va turdosh huquqlar to‘g‘risida”gi hamda “Arxivlar to‘g‘risida”gi qonunlar ijrosining nazorat-tahlili olib borilgan.
 Nazorat-tahlil faoliyatida asosiy e’tibor tegishli qonunlarning moddama-modda ijrosi, mavjud kamchiliklar va muammolar tahlili, qonun buzilishi holatlari bo‘yicha javobgarlikni kuchaytirish, aniqlangan kamchiliklarni bartaraf etish yuzasidan chora ko‘rish masalalariga qaratilmoqda. Qo‘mita qarorlari bo‘yicha tegishli vazirliklar, hokimliklar, tashkilotlar tomonidan chora-tadbirlar belgilash hamda nazorat-tahlil jarayonida aniqlangan kamchiliklarni bartaraf etish borasida amalga oshirilgan ishlar yuzasidan Qo‘mitaga doimiy ravishda axborotlar berib borilishi nazoratga olingan. Shuningdek, Qo‘mitaning nazorat-tahlil yakunlari bo‘yicha qarorlarini bevosita joylarda muhokama qilishga ham e’tibor qaratilmoqda.
 Nazorat-tahlil yakunlari bo‘yicha aniqlangan kamchiliklarni bartaraf etish uchun Qo‘mita O‘zbekiston Respublikasi Vazirlar Mahkamasining Ta’lim, sog‘liqni saqlash va ijtimoiy muhofaza masalalari axborot-tahlil departamenti hamda Axborot tizimlari va telekommunikatsiyalar masalalari axborot-tahlil departamenti bilan muvaffaqiyatli hamkorlik qilmoqda. Chunonchi, Qo‘mitaning tegishli qarorlari mazkur departamentlarda muhokama qilinib, nazorat-tahlil jarayonida aniqlangan muammolar ustida ishlash borasida chora-tadbirlar ishlab chiqilgan. 
 Qo‘mitaning nazorat-tahlil jarayonida aniqlangan qonun buzilishi holatlari yuzasidan javobgarlikni kuchaytirish bo‘yicha Bosh prokuraturaga rasmiy murojaatlari o‘z natijasini bermoqda. Chunonchi, ta’lim, madaniy meros obyektlarini muhofaza qilish va ulardan foydalanish, mualliflik huquqi va turdosh huquqlar to‘g‘risidagi qonun hujjatlarini buzgan holda amalga oshirilgan qator xatti-harakatlarga prokuratura organlari tomonidan huquqiy baho berildi va ular yuzasidan qonuniy choralar ko‘rildi.
 Hisobot davrida turli mavzularga bag‘ishlangan konferensiyalar, ilmiy-amaliy seminarlar, davra suhbatlari o‘tkazilib, ularda Qo‘mita yo‘nalishlariga oid masalalar hamda muammolarning nazariy, huquqiy va amaliy jihatlari ko‘rib chiqilgan, tegishli qarorlar va tavsiyalar qabul qilingan.
 Hisobot davrida Qo‘mita a’zolari joylarda aholi hamda saylovchilar bilan 900 dan ortiq uchrashuv o‘tkazib, parlament tomonidan qabul qilinayotgan qonunlar va O‘zbekiston Respublikasi Prezidentining farmonlari va qarorlari, ijtimoiy-siyosiy, iqtisodiy va ma’naviy-ma’rifiy sohalarda amalga oshirilayotgan islohotlarning maqsadi, ahamiyati va samaradorligi haqida axborot berib, aholining mamlakatimizda kechayotgan tarixiy jarayonga daxldorlik hissini mustahkamlashga, ularning huquqiy bilimlarini yuksaltirishga, joylarda va turli sohalarda mavjud muammolarning qonuniy yechimini topishga o‘z munosib ulushlarini qo‘shib kelmoqda.
 Qo‘mita a’zolari mamlakatimizda amalga oshirilayotgan islohotlar, Qonunchilik palatasida va Qo‘mitada olib borilayotgan ishlarni yoritishda ommaviy axborot vositalari bilan yaqindan hamkorlik qilmoqda. Hisobot davrida OAVda jami 471 marotaba chiqish tashkil etilgan.
 Shu bilan birga hisobot davrida qo‘mita tomonidan tegishli sohalardagi qonun hujjatlarini takomillashtirish, qonunchilik tashabbuskorligi huquqi subyektlarining, jumladan deputatlarning bu boradagi imkoniyatlaridan izchil foydalanish yetarli darajada deb bo‘lmaydi.
 Nazorat-tahlil faoliyatida ayrim qonunlarning ijrosini tekshirish Qo‘mita diqqat-e’tiboridan chetda qolib kelmoqda. Budjet mablag‘larining noqonuniy sarf etilishi, qonunlar ijrosida tegishli vazirliklar va respublika idoralarining tutgan o‘rniga e’tiborni qaratish, Qo‘mitaning qonunlar ijrosining nazorat-tahlili yakunlariga bag‘ishlangan yig‘ilishlarini bevosita joylarda o‘tkazish lozim.
 Yangi qonun loyihalarini ishlab chiqish, Qo‘mita mas’ulligidagi qonun loyihalarini tayyorlash jarayonida ekspert guruhlari imkoniyatlaridan zarur darajada foydalanish yo‘lga qo‘yilmagan.
 Qo‘mita qarorlarining bajarilishi yuzasidan tegishli tashkilotlarning axborotini muntazam tarzda eshitish talab darajasida emas.
 O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasi Fan, ta’lim, madaniyat va sport masalalari qo‘mitasining 2005 — 2007-yillar hamda 2008-yilning o‘n oyi davomidagi faoliyati to‘g‘risidagi hisoboti ma’lumot uchun qabul qilinsin.
 2. O‘zbekiston Respublikasi Oliy Majlisi Qonunchilik palatasi Fan, ta’lim, madaniyat va sport masalalari qo‘mitasi ko‘rsatib o‘tilgan kamchiliklarni bartaraf etish va kelgusida ularning oldini olish yuzasidan zarur chora-tadbirlar ko‘rsin. Ushbu maqsadda qo‘mita:
 2008-yilning 4-choragidagi va 2009-yilgi ish rejasini bugungi kun talablarini hisobga olgan holda va ko‘rsatib o‘tilgan kamchiliklarni bartaraf etish nuqtai nazaridan takomillashtirsin;
 qonunchilik tashabbusi subyektlari bilan o‘zaro hamkorlik qilish samaradorligini oshirish hamda rejada nazarda tutilgan qonun loyihalarini o‘z vaqtida tayyorlash va O‘zbekiston Respublikasi Oliy Majlisining Qonunchilik palatasi muhokamasiga kiritish choralarini ko‘rsin;
 Qo‘mita mutasaddilik qiladigan sohalardagi mavjud muammolarning huquqiy yechimini ta’minlash maqsadida deputatlarning qonunchilik tashabbusi huquqi imkoniyatlaridan foydalanishni kuchaytirsin;
 Qo‘mita huzuridagi ekspertlar guruhi a’zolari tarkibini qayta ko‘rib chiqib, unga salohiyatli olimlar va mutaxassislarni jalb etsin;
 qabul qilinayotgan qonunlarning maqsadi va ahamiyatini aholiga tushuntirib borish, yo‘l qo‘yilayotgan qonunbuzarliklarning oqibatlari va ular yuzasidan ko‘rilgan choralarni jamoatchilik hamda tegishli tashkilotlar e’tiboriga yetkazish ishlarini faollashtirsin.
 3. Ushbu Qarorning ijrosi ustidan nazorat qilish O‘zbekiston Respublikasi Oliy Majlisi Qonunchilik palatasining Spikeri o‘rinbosari X.N. Do‘stmuhamedov zimmasiga yuklatilsin.